Ferencz Mária-Magdolna, Fordító és tolmács mesterképzés, I. év
Egész eddigi 41 évem során ez volt az első Erasmus+ program, ahol mint egyetemista diák vettem részt. Középiskolás diákokat kísérő tanárként vettem részt különböző Erasmus programokon, de számomra élményben ezek messze eltörpülnek debreceni kiutazás mellett.

Január 24-én, délután indultunk a Csavargó busztársaság járatával Csíkszeredából. Este fél 6-kor, amikor felültünk a buszra, még nem is sejtettük, hogy az elkövetkező 12 órában még hányszor fogunk buszt váltani, gyalogolni, villamosozni. Éjjel fél 2 körül a Csavargó járata letett bennünket Berettyóújfalu határában. Reggel fél 7-re értünk a Veres Péter Kollégiumba, amely az elkövetkező két hétben az otthonunkká vált. Ezalatt az 5 óra alatt volt minden: gyaloglás, buszozás, lépcsőzés, villamosozás, papírtöltögetés. Reggel 7 óra körül mindenki kapott kulcsot és szobatársat, hullafáradtan estünk be az ágyainkba. Ott tartózkodásunk első napja pihenéssel telt, vártuk, hogy a lelkünk visszaszálljon a testünkbe, hogy hétfőn majd feltöltött akkumulátorokkal indítsuk a két hetes intenzív tanulást. 
Az óráink minden nap reggel 8-tól kezdődtek, így fél 8-kor már minden reggel vártuk a 22-es buszt, hogy elvigyen az egyetemre. Az első nap még bátortalanok voltunk, tapógatóztunk, visszafogottak voltunk, viszont a debreceni tanáraink olyan mértékű segítőkészséggel és nyitottsággal fogadtak, hogy a bennünk levő feszültség és görcs nagyon hamar elpárolgott, és csak a jókedv és a munkamorál maradt bennünk. Gyakorlati és elméleti óráink egyaránt voltak, és nyugodt szívvel merem állítani, hogy a két hét alatt egyszer sem volt időm unatkozni az órákon: tanultunk filmet feliratozni, csapatban dolgozni, eligazodni a gépi fordítások és a mesterséges intelligencia világában, fordítottunk külünböző típusú szövegeket, írtunk házi feladatokat és ZH-kat. 
A magyar-angol irányú fordítást Venkovits Balázs egyetemi docenssel gyakoroltuk, aki megpróbált minél változatosabb szövegeket hozni órára. Vele kóstoltunk bele a feliratfordításba, és ő volt az, aki mindid gondoskodott arról, hogy minden szövegben legyen valamiféle csavar, hogy ne csak mehanikusan fordítsunk, hanem tudatos döntéseket is hozzunk egy-egy szöveggel kapcsolatban. 

Az angol-magyar irányt Hudácskó Brigitta tanárnővel gyakoroltuk, aki nem csak a különböző átváltási műveleteket mutatta be nekünk részletesen, példákkal, de minden órára hozott egy félrefordított vagy rosszul fordított szöveget, amelyek kapcsán az volt a feladat, hogy azonosítsuk a fordítói hibát és próbáljunk rájönni, hogy milyen csapdába esett bele a fordító. Hudácskó tanárnő arra is rávilágított az óráin, hogy bár a mesterséges intelligencia valóban nagy segítsége lehet egy fordítónak, nem szabad teljesen ráhagyatkozni. Egy alkalommal egy kisebb szövegnek három féle fordítását hozta be órára, és azt kellett kitaláljuk, természetesen érvekkel alátámasztva, hogy melyik szöveget melyik fordító program fordította. Mondanom sem kell, egyik szöveg sem volt „beadandó” vagy „elküldendő” állapotban, így a feladat tökéletesen rávilágított arra, hogy az emberi simítgatás nélkül, a mesterséges intelligencia nagyon mesterséges utóízt hagy maga után a szövegen.
Csatár Péter Dezső dékánhelyettes tanár úrral a Bevezetés a fordítás elméletébe című, igencsak száraznak tűnő tantárgyat tanultuk. Csatár tanár úr igencsak rácáfolt erre. Úgy sikerült a különböző fordítási elméletekről előadásokat tartania, hogy nem jutott eszünkbe unatkozni. Az órák érdekesek voltak, a tanár úr előadó stílusának köszönhetően nem azt éreztük, hogy száraz elméletet tanulunk.

Ami a leginkább tetszett mindhárom tantárgy esetében, hogy igényelték a kritikus gondolkodást. Nem engedtek belesüllyedni a mesterséges intelligencia látszólagos kényelmébe. Folyamatos kihívások elé állítottak, nem csak a gyakorlati, de az elméleti órákon is. Csatár tanár úr is folyton próbálta az elméletet összekötni a gyakorlattal, és rendszerint hagyott valami olyan házi feladatot, ahol az agysejtjeinket meg kellett tornásztatnunk. 
Fél 12-től 1 óráig ebédszünetünk volt, ilyenkor az egyetem közelében található Nagyerdei Étteremben ettünk finomabbnál finomabb ebédet (a gyümölcsleveseik világbajnokok) egészen barátságos árakon. Az órákkal általában délután 4 órakor végeztünk. Ha nem volt házi feladat másnapra, akkor órák után elindultunk felfedezni a várost. 
A debreceni mobilitás természetesen nem csak a tanulásról szólt. Voltunk az Aquaticum élményfürdőben, ahol kipróbáltuk az összes csúzdát, beültünk moziba, kipróbáltuk a helyi vendéglátóegységeket. Nekem személy szerint nagy kedvencem volt a Black Sheep, bátran ajánlom bárkinek, aki Debrecenben jár. 

Száz szónak is egy a vége: nagyszerű Erasmus+ program volt, csak ajánlani tudom! 
